บลจ.บัวหลวงเผยกองทุนฯสินสถาพรคว้ารางวัลงกองทุนสำรองเลี้ยงชีพเด่น
นางวรวรรณ ธาราภูมิ ประธานเจ้าหน้าที่บริหาร บลจ.บัวหลวง (กองทุนบัวหลวง) เปิดเผยว่า กองทุนสำรองเลี้ยงชีพ สินสถาพร ของบลจ.บัวหลวง และอีก 3 กองทุนเดี่ยว(Single Fund) ที่ บลจ.บัวหลวง ร่วมบริหาร ได้รับ 3 รางวัลจากการประกวดกองทุนสำรองเลี้ยงชีพดีเด่นครั้งที่ 4 ซึ่งจัดโดยสมาคมกองทุนสำรองเลี้ยงชีพ
30 พ.ย. 2558

นางวรวรรณ ธาราภูมิ ประธานเจ้าหน้าที่บริหาร บลจ.บัวหลวง (กองทุนบัวหลวง) เปิดเผยว่า กองทุนสำรองเลี้ยงชีพ สินสถาพร ของบลจ.บัวหลวง และอีก 3 กองทุนเดี่ยว(Single Fund) ที่ บลจ.บัวหลวง ร่วมบริหาร ได้รับ 3 รางวัลจากการประกวดกองทุนสำรองเลี้ยงชีพดีเด่นครั้งที่ 4 ซึ่งจัดโดยสมาคมกองทุนสำรองเลี้ยงชีพ
โดยกองทุนสำรองเลี้ยงชีพ สินสถาพร รับรางวัลรองชนะเลิศประเภทกองทุนร่วม (Pooled Fund) และกองทุนสำรองเลี้ยงชีพพนักงานการไฟฟ้าฝ่ายผลิตแห่งประเทศไทย ได้รับรางวัลชนะเลิศ กองทุนสำรองเลี้ยงชีพพนักงานการไฟฟ้าส่วนภูมิภาค ได้รับรางวัลรางวัลรองชนะเลิศ และ กองทุนสำรองเลี้ยงชีพพนักงานธนาคารออมสิน ได้รับรางวัลการพัฒนากองทุนดีเด่น
การประกาศผลรางวัลกองทุนสำรองเลี้ยงชีพดีเด่น โดยสมาคมกองทุนสำรองเลี้ยงชีพ เป็นการประกาศรางวัลเพื่อให้เกิดการรับรู้ในวงกว้างถึงความสำคัญของกองทุนสำรองเลี้ยงชีพที่มีการบริหารจัดการกองทุนอย่างมีประสิทธิภาพ เป็นประโยชน์โดยตรงต่อทั้งนายจ้างและลูกจ้างสำหรับการเตรียมพร้อมเพื่อวัยเกษียณของตนเองในอนาคต
นายหรรสา สุสายัณห์ Managing Director , Head of Corporate &amp; High Net Worth Business กล่าวว่า กองทุนสินสถาพร เป็นกองทุนร่วมที่ปัจจุบันมีนายจ้างกว่า 1,100 ราย มีสมาชิกกว่า 130,000 คน มีความโดดเด่นของการเป็นกองทุนร่วมที่ออกแบบมาให้สมาชิกกองทุนสำรองเลี้ยงชีพของแต่ละบริษัทสามารถเข้ามาลงทุนให้สอดคล้องกับเป้าหมายของแต่ละคนกับเงื่อนไขของแต่ละบริษัทได้อย่างครอบคลุม เพราะมีกองทุนย่อยให้เลือกลงทุนได้หลากหลาย โดย บลจ.บัวหลวง เน้นการให้ความรู้แก่สมาชิกกับคณะกรรมการกองทุนอย่างต่อเนื่อง เพื่อให้เลือกแผนลงทุนได้เหมาะสมและสอดคล้องกับเป้าหมายการออมเงินระยะยาวของแต่ละคนอย่างแท้จริง ซึ่งเป็นอีกสาเหตุสำคัญที่ทำให้กองทุนสินสถาพรฯ ได้รับรางวัลในครั้งนี้
ทั้งนี้ เกณฑ์การตัดสินรางวัลแบ่งเป็น 4 หมวด คือ หมวดที่ 1 การบริหารจัดการกองทุน 30 คะแนน พิจารณาจากข้อมูลกองทุน ระบบงานต่างๆ โครงสร้างการกำกับดูแลกองทุนร่วมของ บลจ. และการตรวจสอบกองทุนร่วม หมวดที่ 2 ความสามารถในการเป็นที่พึ่งในวัยหลังเกษียณ 40 คะแนน พิจารณาจากแผนการลงทุน ผลการจัดการกองทุน และการรายงานผลการจัดการลงทุน หมวดที่ 3 บทบาทของ บลจ. ต่อการพัฒนาศักยภาพสมาชิกกองทุน 25 คะแนน พิจารณาจากการให้ความรู้แก่สมาชิก และความพึงพอใจของสมาชิกและกองทุน และ หมวดที่ 4 บทบาทของ บลจ. ต่อการพัฒนาอุตสาหกรรมกองทุนสำรองเลี้ยงชีพ 5 คะแนน